b'\n_START_ARTICLE_\nKr\xc3\xa4kker\n_START_PARAGRAPH_\nKr\xc3\xa4kker (inglise k. cracker) on isik, kes kasutab \xc3\xa4ra tehniliste s\xc3\xbcsteemide, eriti arvutis\xc3\xbcsteemide ebakindlust v\xc3\xb5i puuduj\xc3\xa4\xc3\xa4ke viisil, mis on vastuolus seaduste ja moraalinormidega (omakasu saamiseks, huligaansuse ajendil, pahatahtlikkusest jm)._NEWLINE_Esimesed kahjulike tagaj\xc3\xa4rgedega sissemurdmised arvutitesse toimusid 1980. aastate teisel poolel. Samast ajast loetakse ka arvutiviiruste levimist: esimesed arvutiviirused levisid personaalarvutites diskettide kaudu 1986. aastal). On t\xc3\xa4helepanuv\xc3\xa4\xc3\xa4rne, et \xc3\xbcks tuntumaid kr\xc3\xa4kkerir\xc3\xbchmi Legion of Doom asutati samal ajal (1984) ja et kr\xc3\xa4kkerimanifest  selle r\xc3\xbchma hilisemalt liikmelt, kes nimetas end The Mentor, ilmus aastal 1986. Manifesti pealkiri on t\xc3\xa4henduslik selle poolest, et kr\xc3\xa4kkerid hakkasid ennast ise nimetama h\xc3\xa4kkeriteks, mis aitas kaasa sellele, et arvutimuukijaid ja viiruselevitajaid on samastatud loova t\xc3\xb6\xc3\xb6 tegijatega, h\xc3\xa4kkeritega.'